F'dan il-Jum Internazzjonali kontra l-Omofobija, it-Transfobija u l-Bifobija, l-UE hija solidali mal-persuni LGBTI madwar id-dinja kollha fil-ġlieda biex tintemm id-diskriminazzjoni abbażi tal-orjentazzjoni sesswali u l-identità tal-ġeneru. Il-bnedmin kollha huma ugwali fid-dinjità u kollha huma intitolati li jgawdu d-drittijiet tagħhom kif stabbiliti fid-Dikjarazzjoni Universali tad-Drittijiet tal-Bniedem. Tul dawn l-aħħar snin f'xi partijiet tad-dinja l-persuni LGBTI għamlu progress sostanzjali lejn il-kisba ta' drittijiet indaqs. Madankollu, f'ħafna postijiet għadhom iġarrbu diskriminazzjoni u vjolenza minħabba l-orjentazzjoni sesswali u l-identità tal-ġeneru tagħhom. F'diversi pajjiżi, ir-relazzjonijiet sesswali bejn adulti kunsenswali tal-istess sess għadhom kriminalizzati u jwasslu għal sentenzi ta' priġunerija jew saħansitra l-piena tal-mewt. Aħna ser inkomplu nippromwovu r-rispett tad-drittijiet tal-bniedem għall-individwi kollha, irrispettivament mill-orjentazzjoni sesswali u l-identità tal-ġeneru, f'konformità mal-Linji Gwida tal-UE dwar id-drittijiet ta' persuni LGBTI. Permezz ta' djalogi ma' pajjiżi terzi, il-ħidma tagħna f'fora multilaterali, dikjarazzjonijiet pubbliċi, u bl-appoġġ tagħna lis-soċjetà ċivili, l-UE ser tkompli tippromwovi miżuri li jiġġieldu d-diskriminazzjoni u l-vjolenza kontra persuni LGBTI, u tippromwovi attivament id-drittijiet tagħhom. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidati potenzjal l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.